Predkladacia správa

Uznesením vlády SR č. 24 z 12. januára 2005 k návrhu Plánu legislatívnych úloh vlády Slovenskej republiky na rok 2005 bola ministrovi vnútra  uložená úloha vypracovať návrh zákona o drogách. Hlavným cieľom tohto zákona bolo ustanoviť pôsobnosť jednotlivých štátnych orgánov pri presadzovaní politiky štátu v oblasti kontroly a dozoru nad manipuláciou a obchodovaním s drogami.
Na spracovanie návrhu predmetného zákona bola vytvorená medzirezortná pracovná skupina, ktorej členmi boli okrem pracovníkov Ministerstva vnútra SR aj zástupcovia Ministerstva financií SR, Ministerstva hospodárstva SR, Ministerstva spravodlivosti SR, Ministerstva práce, sociálnych vecí a rodiny SR, Ministerstva školstva SR, Ministerstva zdravotníctva SR a Výboru ministrov pre drogové závislosti a kontrolu drog v pôsobnosti podpredsedu vlády Slovenskej republiky pre európske záležitosti, ľudské práva a menšiny, ktoré sa veľkou mierou podieľajú na presadzovaní protidrogovej politiky Slovenskej republiky. 
Z rokovania medzirezortnej pracovnej skupiny vyplynulo, že súčasná právna úprava v oblasti manipulácie s omamnými a psychotropnými látkami, jedmi a prekurzormi je na postačujúcej úrovni, pričom potrebným sa javí jej dôslednejšie dodržiavanie a kontrolovanie. Taktiež je v súčasnej dobe predložený na rokovanie Národnej rady Slovenskej republiky vládny návrh zákona o orgánoch štátnej správy vo veciach drogových prekurzorov a o zmene a doplnení niektorých zákonov spracovaný Ministerstvom hospodárstva SR. Predmetným zákonom budú do slovenského právneho poriadku dôsledne implementované aktuálne právne predpisy Európskych spoločenstiev a Európskej únie v tejto oblasti činnosti.

Z uvedených dôvodov sa navrhuje úloha č. 12 v mesiaci októbri 2005 z Plánu legislatívnych úloh vlády Slovenskej republiky na rok 2005 zrušiť.

Predložený materiál nemá finančný, ekonomický ani enviromentálny vplyv a nemá vplyv na zamestnanosť a podnikateľské prostredie.